Document ID: 31998L0086

Komisijas Direktīva 98/86/EK
(1998. gada 11. novembris),
ar ko groza Direktīvu 96/77/EK par īpašiem tīrības kritērijiem pārtikas piedevām, kas nav krāsvielas un saldinātāji
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1988. gada 21. decembra Direktīvu 89/107/EEK par dalībvalstu tiesību aktu tuvināšanu attiecībā uz pārtikas piedevām, ko atļauts izmantot cilvēku uzturā [1], kura grozīta ar Eiropas Parlamenta un Padomes Direktīvu 94/347/EK [2], un jo īpaši tās 3. panta 3. punkta a) apakšpunktu,
apspriedusies ar Pārtikas zinātnisko komiteju,
tā kā ir jāizstrādā tīrības kritēriji visām pārtikas piedevām, kas nav krāsvielas un saldinātāji un kas uzskaitītas Eiropas Parlamenta un Padomes 1995. gada 20. februāra Direktīvā 95/2/EK par pārtikas piedevām, kas nav krāsvielas un saldinātāji [3], kurā jaunākie grozījumi izdarīti ar Direktīvu 98/72/EK [4];
tā kā ir jāaizstāj tīrības kritēriji, kas ietverti Padomes 1978. gada 25. jūlija Direktīvā 78/663/EEK par īpašiem tīrības kritērijiem emulgatoriem, stabilizētājiem, biezinātājiem un recinātājiem, kurus var izmantot cilvēku uzturam paredzētos pārtikas produktos [5], kurā jaunākie grozījumi izdarīti ar Komisijas Direktīvu 92/4/EEK [6];
tā kā Komisijas 1996. gada 2. decembra Direktīvā 96/77/EK, ar ko nosaka īpašus tīrības kritērijus pārtikas piedevām, kas nav krāsvielas un saldinātāji [7], ietverts daudzu pārtikas piedevu tīrības kritēriju pirmais saraksts; tā kā tagad šis saraksts būtu jāpapildina ar no jauna ieviestiem tīrības kritērijiem citām pārtikas piedevām;
tā kā ir jāņem vērā specifikācijas un analīžu tehniskos paņēmienus pārtikas piedevām, ko Apvienotā FAO/WHO ekspertu komiteja par pārtikas piedevām (JECFA) izklāstījusi Codex Alimentarius;
tā kā gadījumā, ja pārtikas piedevas pagatavotas ar ražošanas metodēm vai no izejmateriāliem, kas ievērojami atšķiras no tiem, kuri ietverti Pārtikas zinātniskās komitejas novērtējumā vai šajā direktīvā, tās būtu jāiesniedz Pārtikas zinātniskajā komitejā pilnīgai novērtēšanai, īpaši pievēršot uzmanību tīrības kritērijiem;
tā kā šajā direktīvā paredzētie pasākumi saskan ar Pārtikas produktu pastāvīgās komitejas viedokli,
IR PIEŅĒMUSI ŠO DIREKTĪVU.
1. pants
Direktīvu 96/77/EK groza šādi:
1. 2. pantu aizstāj ar šādu:
"2. pants
1. pantā minētie tīrības kritēriji aizstāj direktīvās 65/66/EEK, 78/663/EEK un 78/664/EEK ietvertos tīrības kritērijus."
2. Pielikumam pievieno šīs direktīvas pielikuma tekstu.
2. pants
1. Dalībvalstīs līdz 1999. gada 1. jūlijam stājas spēkā normatīvie un administratīvie akti, kas vajadzīgi, lai izpildītu šo direktīvu. Dalībvalstis par to tūlīt informē Komisiju.
Kad dalībvalstis pieņem šos noteikumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka kārtību, kā izdarīt šādas atsauces.
2. Produktus, kas neatbilst šīs direktīvas prasībām, bet ir izlaisti tirgū vai marķēti līdz 1999. gada 1. jūlijam, var tirgot, līdz krājumi izbeidzas.
3. pants
Šī direktīva stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī.
4. pants
Šī direktīva ir adresēta dalībvalstīm.
Briselē, 1998. gada 11. novembrī

Labels: 0
3
15
17